ભાનુશ્રી કોઈ હિસાબે નમતું જોખવાના મૂડમાં ન હોય તેમ સેટ છોડીને ચાલી ગઈ. હીરો વેણુકુમાર તો પોતાને કોઈ ફર્ક ન પડતો હોય તેમ ચૂપચાપ તમાશો જોતો રહ્યો હતો. આખરે ફિલ્મ તો હિરોઈનકેન્દ્રી હતી. ભાનુના નામના સિક્કા પડતાં હતા. હવે એ જ જો ફિલ્મ છોડી તો પોતાની સ્ક્રીન પ્રેઝન્સ તો નક્કી વધી જવાની એમ માનીને મનોમન હરખાઈ પણ રહ્યો હતો, અલબત્ત, એ ધ્યાનમાં રાખીને કે એની ખુશી ક્યાંક આંખ ને હોઠ પર છલકાઈ ન જાય.